ໃນຕອນເຊົ້າວັນທີ 13 ສິງຫາ 2020 ທີ່ຫໍປະຊຸມແຫ່ງຊາດ, ທ່ານ ບຸນຍັງ ວໍລະຈິດ ເລຂາທິການໃຫຍ່ ຄະນະບໍລິຫານງານສູນກາງພັກ, ປະທານປະເທດ ແຫ່ງ ສປປ ລາວ ໄດ້ໃຫ້ກຽດກ່າວສູນທອນພົດ ໃນພິທີໂຮມຊຸມນຸມໃຫຍ່ ສະເຫລີມສະຫລອງ ວັນສ້າງຕັ້ງແນວລາວສ້າງຊາດ ຄົບຮອບ 70 ປີ (13/8/1950-13/8/2020) ໂດຍມີເນື້ອໃນດັ່ງນີ້:
ມື້ນີ້, ສູນກາງພັກ, ລັດຖະບານ, ສູນກາງແນວລາວສ້າງຊາດ ແລະ ອົງການຈັດຕັ້ງມະຫາຊົນ ພ້ອມດ້ວຍ ປະຊາຊົນບັນດາເຜົ່າ ໃນທົ່ວປະເທດ ມີຄວາມເບີກບານມ່ວນຊື່ນ ແລະ ພາກພູມໃຈເປັນຢ່າງຍິ່ງ ທີ່ໄດ້ພ້ອມກັນ ຈັດຕັ້ງພິທີ ໂຮມຊຸມນຸມໃຫຍ່ ສະເຫລີມສະຫລອງ ວັນສ້າງຕັ້ງແນວລາວສ້າງຊາດ ທີ່ໄດ້ໝູນວຽນມາບັນຈົບຄົບຮອບ 70 ປີ ພໍດີ. ປີນີ້ຊຶ່ງເປັນປີມ້ວນທ້າຍ ຂອງການຈັດຕັ້ງປະຕິບັດ ມະຕິກອງປະຊຸມໃຫຍ່ ຄັ້ງທີ X ຂອງພັກ, ແຜນພັດທະນາ ເສດຖະກິດ-ສັງຄົມແຫ່ງຊາດ 5 ປີຄັ້ງທີ VIII; ເປັນປີແຫ່ງການສືບຕໍ່ ປຸກລະດົມຂະບວນການ ສ້າງຜົນງານ ເພື່ອຂໍ່ານັບຮັບຕ້ອນ ແລະ ສະເຫລີມສະ ຫລອງບັນດາວັນ ປະຫວັດສາດສຳຄັນ ຂອງຊາດຂອງພັກ, ສ້າງຂະບວນການວຽກງານຮອບດ້ານ ເພື່ອກ້າວເຂົ້າສູ່ກອງປະຊຸມໃຫຍ່ ຄັ້ງທີ XI ຂອງພັກ ທີ່ຈະມາເຖິງຢ່າງຟົດຟື້ນ.
ການຈັດຕັ້ງພິທີສະເຫລີມສະຫລອງ 70 ປີ ວັນສ້າງຕັ້ງແນວລາວສ້າງຊາດ ໃນມື້ນີ້ແມ່ນການຫວນຄືນມູນເຊື້ອ ຄວາມສາມັກຄີ ເປັນຈິດໜຶ່ງໃຈດຽວ ຂອງປະຊາຊົນບັນດາເຜົ່າ ເຂົ້າໃນການປະຕິບັດ ພາລະກິດປະຕິວັດຊາດ ປະຊາທິ ປະໄຕ ກໍຄື ພາລະກິດປົກປັກຮັກສາ ແລະ ສ້າງສາພັດທະນາປະເທດຊາດ, ເປັນການລະນຶກເຖິງ ວິລະກຳລ້ຳເລີດ ແລະ ຄຸນງາມຄວາມດີອັນໃຫຍ່ຫລວງຂອງ ບັນດາຜູ້ນຳພັກ-ລັດ, ຜູ້ຮັກຊາດ, ນັກຮົບ ແລະ ປະຊາຊົນບັນດາເຜົ່າ ທີ່ໄດ້ເສຍ ສະຫລະ ເລືອດເນື້ອເພື່ອຊາດ, ເພື່ອພາລະກິດປະຕິວັດ ໃນໄລຍະຜ່ານມາ.
ສູນກາງພັກ ແລະ ລັດ ແຫ່ງ ສປປ ລາວ ມີຄວາມປິຕິຊົມຊື່ນຍິນດີ ແລະ ຕີລາຄາສູງ ທີ່ເຫັນວ່າໃນຕະຫລອດໄລຍະ 70 ປີທີ່ຜ່ານມາ ອົງການແນວລາວສ້າງຊາດຂັ້ນຕ່າງໆໃນທົ່ວປະເທດໄດ້ຮັບການປັບປຸງບູລະນະຢ່າງເຕີບໃຫຍ່ເຂັ້ມແຂງນັບທັງດ້ານປະລິມານ ແລະ ຄຸນນະພາບ ໄດ້ປະກອບສ່ວນຢ່າງສຳຄັນໃຫຍ່ຫຼວງເຂົ້າໃນພາລະກິດແຫ່ງການຕໍ່ສູ້ກູ້ຊາດໃນເມື່ອກ່ອນກໍຄືໃນພາລະກິດແຫ່ງການປົກປັກຮັກສາ ແລະ ພັດທະນາສ້າງສາປະເທດຊາດໃນໄລຍະໃໝ່ ສະ ແດງຄວາມຍ້ອງຍໍສັນ ລະເສີນຕໍ່ອົງການແນວລາວສ້າງຊາດຂັ້ນຕ່າງໆ ພີ່ນ້ອງຮ່ວມຊາດທຸກຊົນເຜົ່າ ທຸກຊັ້ນຄົນ ເພດ-ໄວ ໃນທົ່ວປະເທດທີ່ໄດ້ເຊີດຊູນ້ຳໃຈຮັກຊາດ ຮັກລະບອບໃໝ່ ສາມັກຄີເປັນອັນໜຶ່ງອັນດຽວກັນຢູ່ອ້ອມຂ້າງສູນກາງພັກ ແລະ ລັດ ຜ່ານຜ່າຄວາມຫຍຸ້ງຍາກລຳບາກ ອຸທິດສະຕິປັນຍາ ກຳລັງວັງຊາ ເສຍສະຫຼະທຸກສິ່ງທຸກຢ່າງ ເພື່ອຜົນປະ ໂຫຍດລວມຂອງປະເທດຊາດອັນແສນຮັກຂອງພວກເຮົາຕະຫຼອດໄລຍະທີ່ຜ່ານມາ ແລະ ໃນຊຸມປີຕໍ່ໜ້ານີ້ແນວລາວສ້າງຊາດຂັ້ນຕ່າງໆໃນທົ່ວປະເທດ ຈົ່ງສືບຕໍ່ເສີມຂະຫຍາຍມູນເຊື້ອອັນສະຫງ່າງາມໃນຕະຫຼອດໄລຍະ 70 ປີຜ່ານມາ ອອກແຮງເຄື່ອນໄຫວຢ່າງຫ້າວຫັນຕາມພາລະບົດບາດ ແລະ ໜ້າທີ່ການເມືອງທີ່ພັກມອບໝາຍໃຫ້ ໃນນັ້ນຕ້ອງເອົາໃຈ ໃສ່ຍົກສູງຄັນທຸງເຕົ້າໂຮມຄວາມສາມັກຄີທົ່ວປວງຊົນບົນພື້ນຖານພັນຕະພາບ ກຳມະກອນ-ຊາວກະສິກອນ ແລະ ນັກ ຮຽນຮູ້ປັນຍາຊົນປະຕິວັດທີ່ເປັນຫຼັກແຫຼ່ງພາຍໃຕ້ການນຳພາຂອງພັກ ພ້ອມທັງສຶກສາອົບຮົມເຂົາເຈົ້າໃຫ້ມີຄວາມຮັບຮູ້ເຂົ້າ ໃຈຢ່າງຖືກຕ້ອງບັນດາແນວ ທາງນະໂຍບາຍ ແລະ ລະບຽບ ກົດໝາຍຂອງລັດ.